Kosovare Asllani

Kosovare Asllani (s. 29. heinäkuuta 1989 Kristianstad) on ruotsalainen jalkapalloilija, pelipaikaltaan hyökkääjä. Hän on helmikuun 2023 loppuun mennessä pelannut Ruotsin naisten maajoukkueessa 170 maaottelua ja tehnyt niissä 44 maalia.

Asllani esiintyi ensimmäisen kerran Ruotsin maajoukkueessa syyskuussa 2008. Hän pelasi vuoden 2012 olympialaisissa neljässä ottelussa, vuoden 2013 EM-kilpailuissa Ruotsin kaikissa viidessä ottelussa, vuoden 2015 MM-kilpailuissa kolmessa ottelussa sekä vuoden 2017 EM-kilpailuissa Ruotsin kaikissa neljässä ottelussa. Hän saavutti olympiahopeaa Rio de Janeiron olympialaisissa 2016. MM-kilpailuissa 2019 hän pelasi avauskokoonpanossa Ruotsin kaikissa seitsemässä ottelussa ja oli joukkueen paras maalintekijä tehtyään kolme maalia, joista yhden voitokkaassa pronssiottelussa. EM-kilpailuissa 2022 Ruotsi ylsi välieriin ja Asllani pelasi joukkueen kaikki viisi ottelua. Hän teki maalin rangaistuspotkusta alkulohko-ottelussa Portugalia vastaan.

Asllani edustaa seuratasolla italialaista AC Milania. Hänen kasvattajaseuransa on Vimmerby IF, ja hän on pelannut Linköpings FC:ssä 2007–2009, 2010–2011 ja 2017–2019, yhdysvaltalaisessa Chicago Red Starsissa 2010, Kristianstads DFF:ssä 2012, ranskalaisessa Paris Saint-Germainissa 2012–2016, englantilaisessa Manchester Cityssä 2016–2017 sekä espanjalaisessa Real Madridissa 2019–2022 (ensimmäisen kauden ajan joukkueen nimi oli vielä CD Tacón). Asllani siirtyi AC Milaniin kesällä 2022 todettuaan edellisen seuransa Real Madridin epäterveelliseksi ympäristöksi seurajohdon pakottaessa pelaajia pelaamaan loukkaantuneinakin lääkintähenkilökunnan mielipiteistä piittaamatta.

Asllani palkittiin Diamantbollen-palkinnolla vuoden 2017 parhaana ruotsalaisena naisjalkapalloilijana.

Lähteet

Viitteet

Aiheesta muualla 

Ruotsalaiset jalkapalloilijat
Ruotsalaiset olympiamitalistit
Vuonna 1989 syntyneet
Elävät henkilöt